"டேய் மாப்ளே வாங்கடா, நம்ம மாமாவுக்கு குடைச்சல் தர்ற ஒருத்தனை இன்னைக்கு முடிக்க போறோம்" என்று வில்லாபுரம் பகுதி நண்பர்களை அட்டாக் பாண்டி விசுவாசி அழைத்ததும், என்ன ஏதுவென்று விசாரிக்காமல், யாரை முடிக்க போகிறோம் என்பதுகூட தெரியாமல், நண்பன் கூப்பிட்டதும், கேஷுவலாக போய் முடித்துவிட்டு வீடு திரும்பினார்கள் அவர்கள். மறுநாள் பேப்பரில் பார்த்தபின்தான் அவர்களுக்கு தெரியவந்தது, தாங்கள் பொலி போட்டது, மதுரையின் மெகா பிரபலம் பொட்டு சுரேஷ் என்று. குமரி முதல் கும்மிடிப்பூண்டி, கோவை முதல் நாகை வரை தமிழகத்தின் குறுக்கும் நெடுக்குமாக சென்று கொலை செய்வது, ஆள் கடத்துவது என்று, மார்கெட்டிங் எக்ஸ்கியூட்டிவ் போல மதுரையிலிருந்து கூலிப்படையினர் சென்று வருகிறார்கள். அடையாள அட்டை இல்லாதது மட்டுமே குறை. மதுரையில் அஸ்ரா கார்க் எஸ்.பி.யாகவும், போலீஸ் கமிஷனராக கண்ணப்பனும் இருக்கும்போது கூலிப்படையினரின் அட்டகாசம் அடங்கியிருந்தது. அவர்கள், கூலிப்படையினரை நிரந்தரமாக உள்ளேயே வைத்திருக்க முயற்சிகளை மேற்கொண்டனர். அவர்கள் மாறிச் சென்றபின், பழைய திருடி கதவைத்திறடி கதையாகிவிட்டது. மதுரை மாநகரின் சட்டம் ஒழுங்கே கேள்விக்குறியாகி விட்டது.